Väkivaltaa kokeneiden osuus edellisvuoden tasolla

Vuoden 2019 Kansallisen rikosuhritutkimuksen mukaan seitsemän prosenttia 15–74-vuotiaista oli vuoden aikana kokenut vähintään läimäisyn käsittävää fyysistä väkivaltaa. Vamman aiheuttaneen väkivallan kohteeksi oli joutunut neljä prosenttia ja seksuaalisen väkivallan kohteeksi 1,5 prosenttia väestöstä. Väkivallalla uhkaamista oli vuoden aikana kokenut joka kahdeksas 15–74-vuotias. Sekä uhkailua että väkivaltaa kokeneiden osuudet olivat samalla tasolla kuin edellisenä vuonna. Uhkailua kokeneiden osuus on kuitenkin laskenut vuodesta 2017 noin kaksi prosenttiyksikköä.

Alle 25-vuotiaat ilmoittivat joutuneensa vähintään läimäisyn käsittävän väkivallan kohteeksi huomattavasti yleisemmin kuin vanhemmat ikäryhmät. Ero oli samansuuntainen myös vakavammassa väkivallassa, jossa teosta on seurannut jokin vamma, kuten mustelma, ruhje tai haava. Vähiten väkivaltaa koettiin vanhimmissa ikäryhmissä (55–74-vuotiaat). Väkivallalla uhkaamista koettiin yleisimmin alle 55-vuotiaiden vastaajien keskuudessa.

Nuorten aikuisten väkivaltakokemukset liittyvät muita ikäryhmiä useammin julkisilla paikoilla sekä ravintoloissa ja baareissa tapahtuvaan ajanviettoon. Erityisen paljon tällaisia väkivaltakokemuksia on nuorilla miehillä. Vanhemmat ja keski-ikäiset vastaajat taas kohtaavat väkivaltaa nuoria useammin työpaikallaan tai työtehtävissään. Työpaikalla esiintyvät tilanteet ovat erityisen yleisiä 25–54-vuotiailla naisilla, joista lähes joka kymmenes ilmoitti kokeneensa väkivaltaa tai väkivallan uhkaa työtehtävissään.

Miesten ja naisten väliset erot väkivallan kokemisessa ovat yleensä pieniä kyselyihin pohjautuvissa uhritutkimuksissa. Vuoden 2019 kyselyssä miesten ja naisten välillä ei ollut eroa väkivallan tai väkivallalla uhkaamisen esiintyvyydessä. Seksuaalisen väkivallan kokeminen oli kuitenkin selkeästi yleisempää naisten keskuudessa.